Ugnies medžioklė su varovais

**Ugnies medžioklė su varovais** – pirmasis lietuviškas miuziklas. Autorius Giedrius Kuprevičius, libretas – Saulius Šaltenis ir Leonidas Jacinevičius.

Miuziklą išsivertė ir žiūrovams rodė estai, moldavai, ukrainiečiai, rusai, latviai. Rodytas Rygoje, Taline, Kyjive, Kazanėje, Kišiniove.

## Pastatymai
1974 m. premjera Valmieros dramos teatre. 

### 1976 m.
1976 m. vasario 28 d. premjera Jaunimo teatre (rež. Dalia Tamulevičiūtė. Rodytas iki 1983 m. Miuziklas laužė stereotipus, skatino laisvę. Parodytas 185 kartus.

Pagrindinių herojų partijas įdainavo tada jauni, siužeto herojų amžių atitinkantys dainininkai: Vytautas Kernagis, šešiolikmetė Gintarė Jautakaitė, Arvydas Navalinskas.

Aplankė 16 Lietuvos miestų bei miestelių, Maskvą, Sankt Peterburgą, Taliną bei Tartu. Pagrindinių vaidmenų atlikėjai (VJT aktoriai Dalia Storyk, Vladas Bagdonas ir Saulius Sipaitis) neturėjo dublerių, vaidino visuose 185 spektakliuose. 1976–1977 m. rodyta ~10 spektaklių per mėnesį, kartais – 7 d. iš eilės, neretai po 2–3 spektaklius per dieną.

### 2004 m.
2004 m. lapkričio 16 d. premjera Vilniaus kino teatre „Pergalė“ (dab. kazino „Pramogų bankas“), rež. Gytis Padegimas, scenografė – Birutė Ukrinaitė. 2004–2005 m. parodytas 14 kartų.

3 pagrindinius veikėjus pakaitomis vaidino 9 atlikėjai. Monika – Jurga Šeduikytė, Ona Kolobovaitė ir Indrė Valantinaitė. Rolandas – Vidas Bareikis, Jonas Sakalauskas, Egidijus Bavikinas ir Deividas Norvilas. Julius – Mindaugas Zimkus ir Ignas Garla. Pastatyme naudota autentiška sovietmečio atributika, dainavo Vilniaus kamerinis choras „Aidija“.

Pasak G. Kuprevičiaus, 3 savitos atlikėjų sudėtys suteikė papildomos intrigos.

### 2008 m.
2008 m. rudenį premjera Vilniaus „Domino“ teatre. Režisierius G. Padegimas, scenografė – Birutė Ukrinaitė, choreografė – Agnija Šeiko.

Pagrindinius vaidmenis atliko O. Kolobovaitė, I. Valantinaitė, E. Bavikinas, M. Zimkus. Prie jų prisijungė Vaidas Baumila, Raimondas Baranauskas.

Muziklas pastatytas per 1,5 mėn.

### 2014 m.
2014 m. rugsėjo 18 d. premjera Alytaus miesto teatre, rež. G. Padegimas, scenografė Birutė Ukrinaitė, choreografė Indrė Puišytė.

Atlikėjai:
* Monika – Ieva Goleckytė, Ieva Gintautaitė, Gintarė Radauskaitė, Viktorija Gurejeva;
* Julius – Osvaldas Petraška, Mangirdas Dabkus, Nedas Bašinskas;
* Rolandas – Jurgis Jarašius, Mangirdas Dabkus;
* Korifėjas – Martynas Žukauskas, Rapolas Baranauskas.

Chorai: Kauno vaikų ir moksleivių laisvalaikio merginų choras „Lyra“ (vad. Asta Miknienė), Kauno Antano Smetonos gimnazijos merginų choras (vad. Asta Miknienė), Kauno vaikų ir moksleivių laisvalaikio rūmų Vaikinų dainavimo studija (vad. Raimundas Martinkėnas).

2004 m. G. Padegimas surengė miuziklo kūrybinę stovyklą Juodkrantėje. 2014 m. atlikėjus subūrė savo sodyboje Dauguose: „Gyvenome ir dirbome, kaip viena šeima – kepėme blynus, grybavome, repetavome. Man ir pačiam šis miuziklo pastatymas – ypatingas. Juk Alytus – mano gimtinė. Tačiau per generalinę repeticiją, į kurią sukvietėme pilną salę žiūrovų ir iš Daugų, kur gyveno atlikėjai, ir iš aplinkinių kaimų, ir iš Alytaus, pajutome, jog mus suprato – daugelis žiūrovų braukė ašarą“.

### 2019 m.
2019 m. gegužės 27 d. premjeravo Klaipėdos „Taško“ teatre.

* Kompozitorė ir aranžuočių autorė: Nijolė Sinkevičiūtė
* Režisierius: Valentinas Masalskis
* Scenografijos ir kostiumų dailininkė: Renata Valčik
* Choreografė: Aušra Krasauskaitė
* Šviesų dailininkas: Domas Šiaulytis

## Siužetas

Klasikinis meilės trikampis. Į jį patenka Monikos mylimasis studentas Rolandas ir tarnybą baigęs kareivis Julius.

Drama baigėsi tragiškai. Gimdydama vieno iš jų vaiką Monika mirė taip ir neatsakiusi, kurį iš tikrųjų myli.

## Dainos
* V. Kernagis, kuris leidžiant pirmąją miuziklo plokštelę sudainavo vieno pagrindinių veikėjų partiją, į savo solinių koncertų programą buvo įtraukęs miuziklo dainą „Kaip mažas paukštukas“.
* Andriaus Mamontovo ir Atlantos perdainuotos „Kregždutės“ 2003 m muzikos apdovanojimų „Bravo“ geriausia metų daina.

## Šaltiniai